b'\n_START_ARTICLE_\nGeoff Tate\n_START_PARAGRAPH_\nGeoffrey Wayne Tate (s. 14. tammikuuta 1959 Stuttgart, L\xc3\xa4nsi-Saksa) on yhdysvaltalainen muusikko, joka tunnetaan Queensr\xc3\xbfche-yhtyeen alkuper\xc3\xa4islaulajana. H\xc3\xa4nt\xc3\xa4 on pidetty yhten\xc3\xa4 metallimusiikin taitavimmista laulajista ja verrattu muun muassa Rob Halfordiin ja Bruce Dickinsoniin. Vuodesta 2014 alkaen h\xc3\xa4n on laulanut Operation: Mindcrime -yhtyeess\xc3\xa4._NEWLINE_Taten uran alkuaikojen yhtyeit\xc3\xa4 olivat Tyrant, Babylon ja Myth. Queensr\xc3\xbfchen tai tuolloiselta nimelt\xc3\xa4\xc3\xa4n The Mobin kanssa h\xc3\xa4n esiintyi ensimm\xc3\xa4ist\xc3\xa4 kertaa syksyll\xc3\xa4 1981. Vuonna 1982 h\xc3\xa4n \xc3\xa4\xc3\xa4nitti yhtyeen kanssa alun perin omakustanteena julkaistun Queensr\xc3\xbfche-EP:n, ja vakituisesti h\xc3\xa4n liittyi yhtyeeseen vuonna 1983 sen saatua levytyssopimuksen EMI:lt\xc3\xa4. Tate kirjoitti sanat EP:n kappaleeseen \xe2\x80\x9dThe Lady Wore Black\xe2\x80\x9d. My\xc3\xb6hemmin h\xc3\xa4nest\xc3\xa4 tuli yhtyeen p\xc3\xa4\xc3\xa4asiallinen sanoittaja, ja muun muassa vuoden 1988 Operation: Mindcrime -konseptialbumi oli h\xc3\xa4nen ideoimansa._NEWLINE_Muut Queensr\xc3\xbfchen alkuper\xc3\xa4isj\xc3\xa4senet erottivat Taten yhtyeest\xc3\xa4 kes\xc3\xa4kuussa 2012. Osapuolet k\xc3\xa4r\xc3\xa4j\xc3\xb6iv\xc3\xa4t sittemmin yhtyeen immateriaalioikeuksista, ja noin kahden vuoden ajan yhtyeest\xc3\xa4 oli olemassa kaksi levytt\xc3\xa4nytt\xc3\xa4 ja konsertoinutta versiota Taten koottua oman yhtyeens\xc3\xa4 syyskuussa 2012. Tapaus sovittiin lopulta oikeuden ulkopuolella. Queensr\xc3\xbfche-nimi j\xc3\xa4i muille alkuper\xc3\xa4isj\xc3\xa4senille, ja Tate puolestaan sai yksinoikeuden esitt\xc3\xa4\xc3\xa4 Operation: Mindcrime- ja Operation: Mindcrime II -albumeja kokonaisuudessaan. Elokuussa 2014 h\xc3\xa4n my\xc3\xb6s nimesi oman yhtyeens\xc3\xa4 Operation: Mindcrimeksi._NEWLINE_Yhtyeidens\xc3\xa4 ohella Tate on julkaissut kaksi sooloalbumia sek\xc3\xa4 laulanut muutamilla tribuuttialbumeilla. H\xc3\xa4n oli my\xc3\xb6s yksi vuoden 1985 Hear \xe2\x80\x99n Aid -hyv\xc3\xa4ntekev\xc3\xa4isyysprojektin laulajista.'